《谒禹庙》
唐代·徐浩

亩浍敷四海，川源涤九州。既膺九命锡，乃建洪范畴。

鼎革固天启，运兴匪人谋。肇开宅土业，永庇昏垫忧。

山足灵庙在，门前清镜流。象筵陈玉帛，容卫俨戈矛。

探穴图书朽，卑宫堂殿修。梅梁今不坏，松祏古仍留。

负责故乡近，朅来申俎羞。为鱼知造化，叹凤仰徽猷。

不复闻夏乐，唯馀奏楚幽。婆娑非舞羽，镗鞳异鸣球。

盛德吾无间，高功谁与俦。灾淫破凶慝，祚圣拥神休。

出谷莺初语，空山猿独愁。春晖生草树，柳色暖汀州。

恩贷题舆重，荣殊衣锦游。宦情同械系，生理任桴浮。

地极临沧海，天遥过斗牛。精诚如可谅，他日寄冥搜。

作者简介：徐浩(703～783)， 中国唐代书法家。字季海，越州(今浙江省绍兴市)人。少举明经，肃宗时，授中书舍人，四方诏令，多由徐浩所书。后进国子祭酒，历任工部侍郎、吏部侍郎、集贤殿学士，封会稽郡公。著有《论书》（又称《法书论》）1篇。徐浩擅长八分、行、草书，尤精于楷书。